Απόφαση της Επιτροπής

της 15ης Οκτωβρίου 2002

για ορισμένα μέτρα προστασίας ως προς ορισμένα προϊόντα ζωικής προέλευσης για τη διατροφή των ζώων, τα οποία εισάγονται από την Ουκρανία

[κοινοποιηθείσα υπό τον αριθμό Ε(2002) 3785]

(Κείμενο που παρουσιάζει ενδιαφέρον για τον ΕΟΧ)

(2002/805/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκή Κοινότητας,

τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της ευρωπαϊκής αρχής για την ασφάλεια των τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,

την οδηγία 97/78/EΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Όσον αφορά, ιδίως, τα τρόφιμα και τις ζωοτροφές, το άρθρο 53 παράγραφος 1 στοιχείο β) σημείο iii) του κανονισμού (EΚ) αριθ. 178/2002 προβλέπει τη θέσπιση κατάλληλου ενδιάμεσου μέτρου όταν είναι προφανές ότι τα τρόφιμα ή οι ζωοτροφές που εισάγονται από μια τρίτη χώρα είναι πιθανόν να αποτελέσουν σοβαρό κίνδυνο για την ανθρώπινη υγεία, την υγεία των ζώων ή το περιβάλλον.

(2) Σύμφωνα με το άρθρο 22 της οδηγίας 97/78/EΚ, τα αναγκαία μέτρα πρέπει να θεσπιστούν για τις εισαγωγές ορισμένων προϊόντων από τρίτες χώρες, όταν εκδηλωθεί ή εξαπλωθεί οποιοδήποτε φαινόμενο που ενδέχεται να αποτελέσει σοβαρό κίνδυνο για την υγεία των ζώων ή την ανθρώπινη υγεία.

(3) Στο αποκορυφωμένο γάλα σε σκόνη και στο τεχνητό γάλα αντικατάστασης που παράγεται από αποκορυφωμένο γάλα σε σκόνη που προορίζονται για τη διατροφή των ζώων και εισάγονται από την Ουκρανία ανιχνεύτηκε η παρουσία χλωραμφενικόλης.

(4) Επειδή η παρουσία της ανωτέρω ουσίας σε ζωοτροφές ενέχει πιθανό κίνδυνο για την υγεία των ζώων και του κοινού, όλες οι αποστολές γάλακτος σε σκόνη και τεχνητού γάλακτος αντικατάστασης παραγόμενου από γάλα σε σκόνη, που προορίζονται για διατροφή των ζώων και εισάγονται από την Ουκρανία πρέπει να υποβληθούν σε δειγματοληψία και να αναλυθούν για να αποδειχθεί η καλή τους κατάσταση.

(5) Ο κανονισμός (ΕΚ) αριθ. 178/2002 καθόρισε το σύστημα ταχείας έγκαιρης προειδοποίησης για τα τρόφιμα και τις ζωοτροφές, ενδείκνυται δε η προσφυγή σε αυτό για την εφαρμογή της απαίτησης για αμοιβαία πληροφόρηση που θεσπίζεται στην οδηγία 97/78/ΕΚ.

(6) Η παρούσα απόφαση θα αναθεωρηθεί υπό το φως των εγγυήσεων που παρέχονται από τις αρμόδιες αρχές της Ουκρανίας και βάσει των αποτελεσμάτων των δοκιμών που διενεργούνται από τα κράτη μέλη.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στο γάλα σε σκόνη και το τεχνητό γάλα αντικατάστασης που παράγεται από γάλα σε σκόνη που προορίζονται για τη διατροφή των ζώων και εισάγονται από την Ουκρανία.

Άρθρο 2

1. Τα κράτη μέλη, χρησιμοποιώντας κατάλληλα σχέδια δειγματοληψίας και μεθόδους ανίχνευσης, υποβάλλουν κάθε αποστολή γάλακτος σε σκόνη ή τεχνητού γάλακτος αντικατάστασης που παράγεται από γάλα σε σκόνη, που προορίζονται για τη διατροφή των ζώων και εισάγονται από την Ουκρανία, σε χημική δοκιμή ώστε να διασφαλιστεί ότι τα σχετικά προϊόντα δεν παρουσιάζουν κίνδυνο για την υγεία των ζώων ή του κοινού. Η δοκιμή αυτή πρέπει να πραγματοποιείται, ιδίως, με σκοπό την ανίχνευση της παρουσίας χλωραμφενικόλης.

2. Τα κράτη μέλη ενημερώνουν αμέσως την Επιτροπή για τα αποτελέσματα της δοκιμής που αναφέρεται στην παράγραφο 1 χρησιμοποιώντας το σύστημα ταχείας έγκαιρης προειδοποίησης για τα τρόφιμα και τις ζωοτροφές, το οποίο καθορίζεται από τον κανονισμό (ΕΚ) αριθ. 178/2002.

Άρθρο 3

Τα κράτη μέλη δεν επιτρέπουν την εισαγωγή στο έδαφός τους ή την αποστολή σε άλλο κράτος μέλος των προϊόντων που αναφέρονται στο άρθρο 1, εκτός αν είναι ευνοϊκά τα αποτελέσματα των ελέγχων που αναφέρονται στο άρθρο 2.

Άρθρο 4

Όλες οι δαπάνες που προκύπτουν από την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορά τους.

Άρθρο 5

Τα κράτη μέλη τροποποιούν τα μέτρα που εφαρμόζουν στις εισαγωγές ώστε να τα ευθυγραμμίσουν με την παρούσα απόφαση, δίνουν δε αμέσως την ενδεδειγμένη δημοσιότητα στα θεσπιζόμενα μέτρα. Τα κράτη μέλη ενημερώνουν αμέσως την Επιτροπή.

Άρθρο 6

Η παρούσα απόφαση θα αναθεωρηθεί βάσει των εγγυήσεων που παρέχονται από τις αρμόδιες αρχές της Ουκρανίας και των αποτελεσμάτων των δοκιμών που αναφέρονται στο άρθρο 2.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 15 Οκτωβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 31 της 1.2.2002, σ. 1.

(2) ΕΕ L 24 της 30.1.1998, σ. 9.